SKRIFTLIG FORESPØRGSEL E-0802/02

af Graham Watson (ELDR) til Kommissionen

(20. marts 2002)

Om: Genopførelse af hospitalet i Kambia, Sierra Leone

Hvilke midler stiller Kommissionen til rådighed for at opfylde tilsagnet om genopførelse af hospitalet i Kambia?

Svar afgivet på Kommissionens vegne af Poul Nielson

(26. april 2002)

Kommissionen har modtaget en henvendelse fra Kambia Hospital Appeal, der udgår fra hospitaler i Cheltenham i England. Men Sierra Leones regering (den nationale anvisningsberettigede) har til dato ikke indgivet nogen officiel anmodning til Kommissionen, og Kommissionen har derfor ikke givet noget formelt tilsagn.

Da grundlaget for anvendelse af Den Europæiske Udviklingsfond (EUF) er partnerskab, undersøger Kommissionen, når den modtager en anmodning fra regeringen, omhyggeligt muligheden for at imødekomme den i lyset af den aktuelle situation. Hvis den kan antages, kan foranstaltningen afhængigt af budgettet finansieres via det aktuelle program for støtte til sundhedssektoren eller programmet for genetablering og rehabilitering, som begge er i gang og har midler til rådighed. Genopbygning af social infrastruktur og støtte til sundhedssektoren i Sierra Leone er begge prioriteter for samarbejdet mellem Fællesskabet og Sierra Leone.

Der blev i december 2000 undertegnet et program for genetablering til 30 mio. EUR med regeringen. Programmets overordnede mål er:

- at støtte krigsramte befolkningsgrupper og samfund med genetablering på deres hjemsted ved hjælp af landbrugsstøtteprogrammer

- at støtte genindpasningen i samfundet af krigsveteraner ved lønnet beskæftigelse med fokus på rehabilitering af infrastruktur

- at forbedre de grundlæggende sociale ydelser inden for sundhed, sanitet og uddannelse.

Følgende aktiviteter står på dagsordenen:

- rehabilitering af infrastruktur inden for uddannelse på primærtrinnet, sundhed og vand, sanitet. Der tages i samarbejde med lokalsamfundene, de berørte ministerier og i koordination med andre donorer stilling til, hvilke infrastrukturer der skal rehabiliteres

- jobskabelses- og uddannelsesordninger for arbejdsløse gennem genetablering af samfund og krigsveteraner.

Der blev i december 2001 foretaget en omfattende omfordeling inden for programmet for at tage hensyn til de økonomiske, militære og sociale forhold i landet. Der blev givet tilsagn om et bidrag på 10 mio. EUR fra programmet til en multidonor trustfund, som forvaltes af Verdensbanken. Denne beslutning blev taget efter Verdensbankens konference den 11. og 12. juni 2001 i Paris om indkaldelse af nye midler til afvæbnings-, demobiliserings- og genindpasningsprogrammet for krigsveteraner i Sierra Leone.

Støtteprogrammet for sundhedssektoren er et projekt til 28 mio. EUR, der blev underskrevet i maj 2001, og som dækker en periode på fem år. Det sigter mod at højne befolkningens sundhedstilstand i landdistrikterne i Sierra Leone. Hensigten er at sørge for adgang på et bæredygtigt grundlag til primær sundhedspleje til en overkommelig pris. Støtteprojektet for sundhedssektoren prioriterer sundhedspleje- og forvaltningssystemer.

Projektet er forbundet med andre supplerende praktiske komponenter, som forventes at give følgende resultater:

- adgang til primær sundhedspleje

- større menneskelige og finansielle ressourcer til sundhedssektoren

- adgang til væsentlige lægemidler

- større inddragelse af aktørerne.

Støtteprojektet for sundhedssektoren falder inden for en målsektor for det nationale vejledende program i Sierra Leone under 8. EUF og er komplementært med det EUF-finansierede projekt til støtte af reformer i finansministeriet og det EUF-finansierede rehabiliterings- og genetableringsprojekt. Det forventes at genskabe tilliden i Sierra Leones krigshærgede befolkning og at støtte regeringens bestræbelser for fattigdomslempelse. Det falder desuden i tråd med FN-organisationernes og udviklingsbankernes indsats.